Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 259/14/1105	Bratislava V, 18.7.2014
EEČ : 2-12-273-2014

U Z N E S E N I E

Trestná vec:	obvinený XXXXX 
Prečin:	Lúpež podľa § 188 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené na tom skutkovom základe, že dňa 4.5.2014 v čase asi o 19.25 hod.  v Bratislave na chodníku vedúcom od zastávky MHD Markova smerom k Tatra banke na Tupolevovej ulici asi vo vzdialenosti 40 metrov od zastávky Markova zozadu kopol do stehna pravej nohy poškodeného XXXXX, po otočení ho dvakrát rukami udrel do hrudníka, strhol mu z ľavého pleca čiernu tašku, jej obsah vysypal na zem, následne poškodeného kopol do stehna a predkolenia pravej nohy, pričom počas útoku na poškodeného kričal, že nenávidí bezdomovcov, načo sú bezďákovi mobilné telefóny a podobne, čím poškodenému  XXXXX, nar. XXXXX, bytom XXXXX, prechodne bytom XXXXX, spôsobil ujmu na zdraví spočívajúcu v pohmoždení hrudníka, pravého stehna a predkolenia s predpokladanou liečbou do 7 dní a škodu na majetku spočívajúcu v odcudzení čiernej športovej tašky, mobilného telefónu zn. Nokia, mobilného telefónu zn. Sony Ericsson, 4 ks spodnej bielizne, 4 ks jogurtov, 2 ks koláčov so slivkovým lekvárom, nabíjačky na mobilný telefón, tabatierky s cigaretami, šampónu, žiletky, 2 ks lyžičiek, 1 ks nožíka a 2 litrov vína,  čím mu spôsobil škodu približne 50 euro, 

lebo obvinený nebol v čase činu pre nepríčetnosť trestne zodpovedný.

Odôvodnenie:
Vyšetrovateľ PZ Okresného riaditeľstva PZ v Bratislave V, OKP, 1.OV uznesením pod sp. zn. ORP-361/1-VYS-B5-2014 zo dňa 5.5.2014 začal trestné stíhanie a následne uznesením z rovnakého dňa vzniesol obvinenie XXXXX pre zločin lúpeže podľa § 188 odsek 1 Trestného zákona na skutkovom základe uvedenom vo výroku tohto uznesenia. 

	Dňa 14.7.2014 predložil vyšetrovateľ PZ na tunajšiu prokuratúru vyšetrovací spis s návrhom na zastavenie trestného stíhania podľa § 215 odsek 1 písmeno e) Trestného poriadku. 

	Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Podľa § 188 odsek 1 Trestného zákona trestného činu lúpeže sa dopustí ten,  kto proti inému použije násilie alebo hrozbu bezprostredného násilia v úmysle zmocniť sa cudzej veci. 
 
	Zo spisového materiálu, najmä z priznávajúcej výpovede obvineného je dostatočne preukázané, že vyššie popísaného skutku sa dopustil obvinený XXXXX.

Vyhodnotiac stíhaný skutok je nepochybné, že tento napĺňa znaky skutkovej podstaty zločinu lúpeže podľa § 188 odsek 1Trestného zákona.

	Zo znaleckého posudku znalcov MUDr. Martina Halma a MUDr. Andrei Heretikovej Marsalovej ohľadom duševného stavu obvineného vyplýva, že obvinený v čase spáchania skutku nevedel a nemohol rozpoznať nebezpečnosť a protiprávnosť svojho konania, svoje konanie nemohol ovládať, obvinený nebol schopný chápať zmysel trestného konania, je však daný predpoklad, že postupom liečby bude môcť chápať zmysel trestného konania. Znalci navrhujú nariadiť ochranné psychiatrické liečenie ústavnou formou.

Zastaviť trestné stíhanie podľa § 215 odsek 1 písmeno e) Trestného poriadku možno vtedy, keď je ustálené, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný. 

V konkrétnom prípade boli splnené všetky zákonné podmienky na postup podľa § 215 odsek 1 písmeno e) Trestného poriadku, preto som rozhodol tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor